भाशा किस चाल्ली निर्मित होंदी ऐ ते कि’यां वक्ता थमां चलियै बिना कुसै सम्पर्क दे श्रोता तगर पुजदी ऐ, एह् इक बड़ी चर्ज आह्‌ली गल्ल बझोंदी ऐ। मनुक्ख जे किश आखदा ऐ ध्वनि ओह्‌दे मुंहा चा निकलने दे बाद ते कुसै दुए दे कन्न तगर पुज्जने कोल पैह्‌लें ध्वनि-तरंगें दे रूपा त आकास इच विचरण करदी ऐ ते ध्वनि संचरण दी प्रक्रिया पूरी चाल्ली बेतार आंगर गै चलदी ऐ अन्तर सिर्फ इन्ना गै ऐ जे बेतार द्वारा इस ध्वनि गी दूर तगर पजाय जंदा ऐ। पर दूर जा कोल आह्‌ली गल्ल इन्नी म्हत्तवपूर्ण नईं ऐ की जे परस्पर वार्तालाप आह्‌ली ध्वनि गी बी संयत करियै विशाल कीता जा तां ओह् बी दूर तगर पुज्जी जंदी ऐ। दिक्खने आह्‌ली गल्ल एह् ऐ जे ध्वनि दा संचरण किस चाल्ली होंदा ऐ, एह् ज्ञान भौतिकविज्ञान थमां गै होई सकदा ऐ। भाशा दी अभिव्यक्ति आस्तै त्र’ऊं तत्त्वें दा होना बड़ा लाज़मी ऐ, ध्वनि, वायु ते वायुमंडल इच स्पंदन। भौतिकी सिर्फ ध्वनि दे संचरण कन्नै गै सरबन्धत नेईं बल्के स्वर-तंत्रियें आदि वाक-अवयवें दी सक्रियता ते घट्ट-बद्ध प्राणशक्ति कन्नै ध्वनि दे निर्माण ते उच्चारण आह्‌ली सारी प्रक्रिया बी भौतिकी कन्नै गै सरबन्धत ऐ ते ध्वनि दे निर्माण आस्तै कीता गेदा संघर्श शरीरविज्ञान दे अन्तर्गत औंदा ऐ अर्थात् भौतिकी ते शरीरविज्ञान कन्नै-कन्नै कम्म करदे न।